וונדליזם בבית הכנסת הרפורמי בנתניה
שוב וונדליזם בבית כנסת- הפעם בבית הכנסת הרפורמי בנתניה. אלמונים פרצו למתחם והציפו אותו במים. הרב אדגר נוף: "אנשים רעים, רעים בלב. מי יכול לעשות כזה מעשה?"
הצפה בבית הכנסת | תמונה באדיבות הרב אדגר נוף
במוצ"ש האחרון פרצו אלמונים את בית הכנסת "נתן-יה" ברחוב בקמן 10 (ליד בית ספר ביאליק) של הקהילה הרפורמית בעיר, הכניסו צינור מים מהגינה ליד והציפו את בית הכנסת במים. כתוצאה מההצפה נהרסו ספרי התורה והתפילה שהיו במדפים התחתונים, מערכת ההגברה נהרסה וכן הדוכן.
"צריכים להקים פורומים של הידברות וכבוד הדדי, הפתרון הוא בחינוך, היום זה אנחנו ומחר זה מישהו אחר, צריכים לשנות את השיח בנתניה" אמר הרב אדגר נוף, והוסיף "אני עובד בנתניה ובחיפה ובנתניה השיח הוא אחר, בנתניה השיח הוא יותר אלים, פחות מכבד ופחות מכיל. אנשים רעים, רעים בלב. מי יכול לעשות כזה מעשה? אין בזה טיפת היגיון. אנחנו הרי נמשיך להתפלל זה לא ימנע מאיתנו שום דבר".